Geen beurtkrag dié naweekArgieffoto (Pixabay) Eskom het Vrydag die blye tyding gedeel dat beurtkrag in sy geheel Saterdag om 05:00 opgeskort word. “Hoewel daar steeds beperkte opwekkingskapasiteit is, is die opskorting van beurtkrag moontlik gemaak deur ŉ laer vraag na krag oor die naweek, asook voldoende vlakke van noodopwekkingskapasiteit wat nou tot Eskom se beskikking is,” het die kragvoorsiener Vrydagmiddag in ŉ verklaring gesê. Beurtkragfases van tussen drie en ses is die afgelope drie weke deurlopend ingestel, onder meer weens ŉ vertraging in die lewering van diesel vir kragopwekkers, asook vertragings om opwekkingseenhede weer aanlyn te bring. Die kragvoorsiener sê sewe opwekkingseenhede onderskeidelik by Camden, Grootvlei, Hendrina, Kendal, Kriel, Majuba en Tutuka-kragsentrales is sedert Donderdag weer tot die stelsel gevoeg. Een opwekkingseenheid by Duvha-kragsentrale is intussen uit die stelsel gehaal om herstelwerk te ondergaan. Nietemin staan Eskom nou nog steeds 13 484 MW af aan onbeplande herstelwerk. Dit is steeds ŉ groot hoeveelheid krag wat nie beskikbaar is nie en Eskom het nie in die verlede geskroom om beurtkrag in te stel wanneer onbeplande onderbrekings hoër as 11 000 MW is nie. Beplande herstelwerk staan tans op 5 512MW.